Acțiunea romanului are loc la leprozeria din Tichilești, în pragul începerii Revoluției Române din 1989, și urmărește evenimente fictive din viața unui grup restrâns de bolnavi de lepră care trăiesc aici, izolați și cu puține cunoștințe despre ce se întâmplă în exteriorul curții spitalului. Titlul provine de la cuvintele folosite de personajul-narator pentru a se referi la oamenii infectați cu bacilul provocator de lepră, descoperit de medicul norvegian Gerhard Armauer Hansen.